6 “Setšhaba se tla tsogela setšhaba, mmušo wa tsogela mmušo.” (Mateo 24:7) Batho ba dimilione ba bolailwe dintweng nywageng e 100 e fetilego. Radihistori yo mongwe wa mo-Brithania o ngwadile gore: “Lekgolo la bo-20 la nywaga le bile le tšhollo e kgolo kudu ya madi go ya ka pego ya histori. . . . E be e le ngwaga-kgolo wa ntwa e sa kgaotšego, mo go bilego le dinako tše sego kae tša go se be le ntwa e rulagantšwego lefelong le itšego.” Pego e tšwago go Worldwatch Institute e hlalosa gore: “Batho ba bontši bjo bo ipoeleditšego gararo ba bile bahlaselwa ba ntwa ngwaga-kgolong [wa bo-20] ge go bapetšwa le bao ba bilego bahlaselwa dintweng ka moka tša go tloga lekgolong la pele la nywaga AD go fihla ka 1899.” Batho ba ka godimo ga dimilione tše 100 ba hwile ka baka la dintwa tšeo di bilego gona ga e sa le go tloga ka 1914. Gaešita le ge re tseba manyami a go hwelwa ke motho o tee yo re mo ratago ntweng, manyami le bohloko tšeo di tlaišitšego batho ba dimilione tše dintši bao ba hwetšwego ke baratiwa ba bona ke tšeo re sa kgonego go di akanya.